**Internasjonalt samarbeid for skogvern i nord**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Skogvernsamarbeid i nord | Kap. 1420, post 84 | + 2 mill. kroner |

Den boreale skogen (taigaen) er mye mindre kjent enn den tropiske skogen og mye mindre beskyttet, til tross for at den er like viktig for CO2-opptak og biologisk mangfold. Boreal skog består av store, sammenhengende urskogsområder i Russland, Canada og Alaska og boreal skog i Fennoskandia som er mer fragmentert og har mindre urskog igjen. Disse skogene står i akutt fare for ødeleggelse da hogsten øker i mange av disse landene, samtidig som effektene av klimaendringer gjør at skogene blir mer utsatte for skogbrann, tørke og andre endringer i økosystemet. Bevaring av den boreale skogen på tvers av landegrensene er avgjørende for at disse unike skogene forvaltes på en måte som hensyntar både klima, naturverdier og mennesker.

Til tross for at [Regjeringen understreker hvor viktig denne typen arbeid er](https://www.regjeringen.no/no/aktuelt/samarbeider-om-gront-belte-i-nord/id2503542/), har skogvernarbeidet på tvers av landegrensene i nord blitt [nedprioritert i omfang og overført fra Miljødirektoratet til Statsforvalteren i Troms og Finnmark](http://www.vl.no/nyhet/skroter-vern-av-nordisk-karbonlager-1.806670). Det gjelder både [Green Belt Fennoscandia](https://www.europeangreenbelt.org/european-green-belt/fennoscandia/)-arbeidet og skogvernarbeidet under Barents-samarbeidet, mens Green Belt Europe-arbeidet er lagt helt på is

Arbeidet med Green Belt Europe og Green Belt Fennoscandia må gjenopptas og skogvernsamarbeid i Barentsregionen tilbakeføres fra Statsforfalteren til Miljødirektoratet. Dette vil medføre relativt små kostnader for Norge, men vil gi en svært tydelig signaleffekt til våre samarbeidsland om at Norge også prioriterer beskyttelse av skogen i nord. Videre kan Norges tilstedeværelse i Green Belt Europe-arbeidet også bidra til å hindre uheldige avgjørelser andre steder i Europa.

Dette arbeidet kan med fordel sees i sammenheng med at regjeringen i Hurdalsplattformen varsler et initiativ om et internasjonalt klimasamarbeid mellom landene som har boreal barskog.

WWF Verdens naturfond ber derfor om at det bevilges 2 millioner kroner til arbeidet med skogvernsamarbeid i nord.